雨过云容扫。 使星明、德星高揭, 福星旁照。 槐屋犹暄梅正熟, 最是清和景好。 望金节、云间缥缈。 和气如春清似水, 漾恩波、沾渥天南道。 晨鹊噪, 有佳报。 天家黄纸除书到。 便归来、升华天下, 安边养洁。 好是六逢初度日, 碧落笙歌会早。 遍西郡、欢声多少。 人道菊坡新酝美, 把一觞、满酌歌难老。 瓜样大, 安期枣。
夜按双娃禁曲新, 东西箫鼓接云津。 舞衫未换红铅湿, 歌扇初移翠黛颦。 彩槛烛烟光吐日, 画屏香雾暖如春。 西楼月在襄王醉, 十二山高不见人。